DA Den Europæiske Unions Tidende C 69/3

Domstolens dom (Store Afdeling) af 20. januar 2009 — Gerhard Schultz-Hoff mod Deutsche Rentenversicherung Bund (anmodninger om præjudiciel afgørelse fra Landesarbeitsgericht Düsseldorf og House of Lords (Tyskland og Det Forenede Kongerige))

(Forenede sager C-350/06 og C-520/06) (1)

(Arbejdsvilkår - tilrettelæggelse af arbejdstiden - direktiv 2003/88/EF - ret til årlig betalt ferie - sygeorlov - årlig ferie, som falder sammen med sygeorlov - godtgørelse for en årlig betalt ferie, der ikke er holdt ved udløbet af arbejdskontrakten på grund af sygdom)

(2009/C 69/04)

Processprog: tysk og engelsk

Den forelæggende ret

Landesarbeitsgericht Düsseldorf og House of Lords

Parter i hovedsagen

Sagsøgere: Gerhard Schultz-Hoff (sag C-350/06) og Stringer m.fl. (sag C-520/06)

Sagsøgte: Deutsche Rentenversicherung Bund (sag C-350/06) og Her Majesty's Revenue and Customs (sag C-520/06)

Sagens genstand

Anmodninger om præjudiciel afgørelse — Landesarbeitsgericht Düsseldorf og House of Lords — fortolkning af artikel 7, stk. 1 og 2, i Europa-Parlamentets og Rådets direktiv 2003/88/EF af 4. november 2003 om visse aspekter i forbindelse med tilrettelæggelse af arbejdstiden (EUT L 299, s. 9) — retten til en årlig betalt ferie er undergivet følgende betingelser: faktisk tilstedeværelse på arbejdspladsen, bevarelse af arbejdsdygtigheden under ferien, og at ferien ikke kan holdes efter en bestemt dato i det følgende år — ret for en arbejdstager, som har sygeorlov på ubestemt tid, til at tage ferie inden for den periode, sygeorloven varer — ret for en arbejdstager, som afskediges inden for den periode, hvor han har sygeorlov, til en godtgørelse for den ferie, han ikke har holdt inden for referenceåret

Konklusion

1) Artikel 7, stk. 1, i Europa-Parlamentets og Rådets direktiv 2003/88/EF af 4. november 2003 om visse aspekter i forbindelse med tilrettelæggelse af arbejdstiden skal fortolkes således, at den ikke er til hinder for nationale retsforskrifter eller praksis, hvorefter en arbejdstager, som er på sygeorlov, ikke er berettiget til at holde en årlig betalt ferie i løbet af den periode, hvor han har sygeorlov.

2) Artikel 7, stk. 1, i direktiv 2003/88 skal fortolkes således, at den er til hinder for nationale retsforskrifter eller praksis, hvorefter retten til årlig betalt ferie bortfalder ved udløbet af referenceperioden og/eller en overførselsperiode, der er fastsat ved national ret, selv når arbejdstageren har haft sygeorlov i hele eller en del af referenceperioden og været uarbejdsdygtig indtil arbejdsforholdets ophør og derfor ikke har kunnet gøre brug af sin ret til årlig betalt ferie.

3) Artikel 7, stk. 2, i direktiv 2003/88 skal fortolkes således, at den er til hinder for nationale retsforskrifter eller praksis, hvorefter der ikke ved arbejdsforholdets ophør udbetales nogen finansiel godtgørelse for årlig betalt ferie, som ikke er holdt, til en arbejdstager, som har haft sygeorlov inden for hele eller en del af referenceperioden og/eller overførselsperioden, og som derfor ikke har kunnet gøre brug af sin ret til årlig betalt ferie. Også beregningen af denne finansielle godtgørelse skal foretages på grundlag af arbejdstagerens normale løn, som han fortsat skal have udbetalt under den hvileperiode, som svarer til den årlige betalte ferie.

(1) EUT C 281 af 18.11.2006.

EUT C 56 af 10.3.2007.